คำสั่งหัวหน้าคณะรักษาความสงบแห่งชาติ ที่ 39/2560 เรื่อง ประกาศรายชื่อเจ้าหน้าที่ของรัฐที่อยู่ระหว่างการถูกตรวจสอบเพิ่มเติม ครั้งที่ 10
คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๓๙/๒๕๖๐
เรื่อง
ประกาศรายชื่อเจ้าหน้าที่ของรัฐที่อยู่ระหว่างการถูกตรวจสอบเพิ่มเติม ครั้งที่ ๑๐
 

ตามที่มีคำสั่งหัวหน้าคณะรักษาความสงบแห่งชาติ ที่ ๑๖/๒๕๕๘ เรื่อง
มาตรการแก้ปัญหาเจ้าหน้าที่ของรัฐที่อยู่ระหว่างการถูกตรวจสอบและการกำหนดกรอบอัตรากำลังชั่วคราว
ลงวันที่ ๑๕ พฤษภาคม พุทธศักราช ๒๕๕๘ นั้น
โดยที่หน่วยงานที่มีอำนาจหน้าที่ตรวจสอบได้เสนอรายงานเพิ่มเติมเกี่ยวกับเจ้าหน้าที่ของรัฐที่อยู่ระหว่างการถูกตรวจสอบ
เนื่องจากถูกร้องเรียนหรือกล่าวหาว่าใช้ตำแหน่งหน้าที่ในการแสวงหาผลประโยชน์อันมิชอบด้วยกฎหมายจากการปฏิบัติหน้าที่จนเกิดความเสียหายแก่ทางราชการ
และมีมูลอันสมควรตรวจสอบตามที่องค์กรซึ่งมีอำนาจหน้าที่ตรวจสอบรายงานพฤติการณ์และเสนอเรื่องมา
และเพื่อป้องกันมิให้เจ้าหน้าที่ของรัฐเข้าไปยุ่งเหยิงกับพยานหลักฐานหรือใช้ตำแหน่งหน้าที่ในการปกปิดข้อเท็จจริงเกี่ยวกับการกระทำความผิด
จึงจำเป็นต้องประกาศรายชื่อเจ้าหน้าที่ของรัฐและกำหนดมาตรการเพิ่มเติม

อาศัยอำนาจตามความในข้อ ๕
ของคำสั่งหัวหน้าคณะรักษาความสงบแห่งชาติ ที่ ๑๖/๒๕๕๘ เรื่อง
มาตรการแก้ปัญหาเจ้าหน้าที่ของรัฐที่อยู่ระหว่างการถูกตรวจสอบและการกำหนดกรอบอัตรากำลังชั่วคราว
ลงวันที่ ๑๕ พฤษภาคม พุทธศักราช ๒๕๕๘
หัวหน้าคณะรักษาความสงบแห่งชาติจึงมีคำสั่งดังต่อไปนี้

ข้อ ๑ ให้นายอาวุธ เจริญนนทสิทธิ์
นายกเทศมนตรีเมืองบางบัวทอง อำเภอบางบัวทอง จังหวัดนนทบุรี
ระงับการปฏิบัติราชการหรือหน้าที่ในเทศบาลเมืองบางบัวทองเป็นการชั่วคราวโดยไม่ได้รับค่าตอบแทน

ข้อ ๒ ให้นายวีระชัย
ขันรุ่ง รองนายกเทศมนตรีเมืองบางบัวทอง อำเภอบางบัวทอง จังหวัดนนทบุรี
ระงับการปฏิบัติราชการหรือหน้าที่ในเทศบาลเมืองบางบัวทองเป็นการชั่วคราวโดยไม่ได้รับค่าตอบแทน

ข้อ ๓ ให้นางกัลยา มงคลสกุลกิจ
รองปลัดเทศบาลเมืองบางบัวทอง อำเภอบางบัวทอง จังหวัดนนทบุรี
ไปช่วยราชการที่ศาลากลางจังหวัดนนทบุรีหรือสถานที่ราชการอื่นในจังหวัดตามที่ผู้ว่าราชการจังหวัดนนทบุรีกำหนด
แต่ต้องมิใช่เทศบาลเมืองบางบัวทอง
และให้ผู้ว่าราชการจังหวัดนนทบุรีหรือผู้ที่ผู้ว่าราชการจังหวัดมอบหมายเป็นผู้บังคับบัญชามีอำนาจมอบหมายการปฏิบัติงานตามความเหมาะสม
ในกรณีนี้
มิให้บุคคลดังกล่าวได้รับเงินประจำตำแหน่งและสิทธิเบิกค่าใช้จ่ายในการเดินทางไปราชการชั่วคราว
ตามระเบียบกระทรวงมหาดไทยว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น
พ.ศ. ๒๕๕๕ อันเนื่องจากการไปช่วยราชการตามคำสั่งนี้

ข้อ ๔ ให้นำความในข้อ ๕
ถึงข้อ ๑๒ ในคำสั่งหัวหน้าคณะรักษาความสงบแห่งชาติ ที่ ๓๕/๒๕๖๐ เรื่อง
ประกาศรายชื่อเจ้าหน้าที่ของรัฐที่อยู่ระหว่างการถูกตรวจสอบเพิ่มเติม ครั้งที่ ๙ ลงวันที่
๒๕ กรกฎาคม พุทธศักราช ๒๕๖๐ มาใช้บังคับโดยอนุโลม

ข้อ ๕ ให้การดำเนินการตรวจสอบหรือสอบข้อเท็จจริงบุคคลตามข้อ
๑ ข้อ ๒ และข้อ ๓ ของหน่วยงานที่เกี่ยวข้องและมีอำนาจหน้าที่ตามกฎหมายที่อยู่ระหว่างการดำเนินการ
ยังคงดำเนินการต่อไปจนกว่าจะแล้วเสร็จ

ข้อ ๖ นายกรัฐมนตรีหรือคณะรัฐมนตรีอาจมีคำสั่งหรือมติเปลี่ยนแปลงคำสั่งนี้ได้ตามที่เห็นสมควร

ข้อ ๗[๑] คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


สั่ง ณ
วันที่ ๘ กันยายน พุทธศักราช ๒๕๖๐
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ







พรวิภา/อัญชลี/จัดทำ
๑๑ กันยายน
๒๕๖๐

ปริญสินีย์/ตรวจ
๓๐ ตุลาคม ๒๕๖๐
























[๑] ราชกิจจานุเบกษา
เล่ม ๑๓๔/ตอนพิเศษ ๒๒๑ ง/หน้า ๖๒/๘ กันยายน ๒๕๖๐